אבן עזרא על תהלים קל


פסוק א

שיר המעלות ממעמקים - טעם ממעמקים - בעבור היות ישראל בגלות ודלות וקלות ושפלות.

פסוק ב

אדני - בעבור היותו במעמקים, צועק שמעה בקולי.

פסוק ג

אם - הטעם: הושיעני מהרה ואל תזכור לי עונות שעברו כי לא אוכל לענות ולהשיב.

פסוק ד

כי - הטעם כאשר תסלח לעוני - ישמעו חטאים וישובו גם הם ויניחו חטאם, ואם לא תסלח - לא ייראוך ויעשו חפצם ככל אות נפשם.

פסוק ה

קויתי - לשמוע בקולו.

ולדברו - לגזירותיו.

פסוק ו

נפשי - קותה לה' יותר משומרים החומות לבקר, וטעם להזכירו פעמים, כי הם מחזיקים נפשם ומנחמים לבם כי ישנו לבקר.

פסוק ז

יחל - לשון הציווי מהבנין הכבד וזה דברי המשורר יוכיח ישראל וכמה בני אדם פדה.

פסוק ח

והוא יפדה - אותך מכל עונותיו, כנגד אם עונות תשמר יה.

אבן עזרא על תהלים